title: A Bizottság (EU) 2018/1711 végrehajtási rendelete (2018. november 13.) az 1371/2013/EU tanácsi végrehajtási rendeletnek az indiai exportáló gyártók számára biztosított mentességek alkalmazásának kezdő időpontja tekintetében történő módosításáról

text:
                  14.11.2018

                  HU

                  Az Európai Unió Hivatalos Lapja

                  L 286/12

         A BIZOTTSÁG (EU) 2018/1711 VÉGREHAJTÁSI RENDELETE
         (2018. november 13.)
         az 1371/2013/EU tanácsi végrehajtási rendeletnek az indiai exportáló gyártók számára biztosított mentességek alkalmazásának kezdő időpontja tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 11. cikke (3) bekezdésére, 13. cikke (4) bekezdésére és 14. cikke (3) bekezdésére,
         a tagállamokkal folytatott konzultációt követően,
         mivel:
         1.   HATÁLYBAN LÉVŐ INTÉZKEDÉSEK

                     (1)

                     Dömpingellenes vizsgálatot követően a Tanács 2011. augusztus 9-én a 791/2011/EU végrehajtási rendelettel (2) 62,9 %-os végleges dömpingellenes vámot vetett ki a Kínai Népköztársaságból (a továbbiakban: Kína) származó egyes üvegrostból készült hálószövetek behozatalára.

                     (2)

                     Egy, az 1225/2009/EK tanácsi rendelet (3) (a továbbiakban: alaprendelet) 13. cikke alapján lefolytatott kijátszásellenes vizsgálatot követően a Tanács 2012. július 24-én a 672/2012/EU végrehajtási rendelettel (4) kiterjesztette az intézkedéseket a Malajziában feladott, akár Malajziából származóként, akár nem ilyenként bejelentett egyes üvegrostból készült hálószövetek behozatalára.

                     (3)

                     Egy, az alaprendelet 13. cikke alapján lefolytatott kijátszásellenes vizsgálatot követően a Tanács 2013. január 16-án a 21/2013/EU végrehajtási rendelettel (5) kiterjesztette az intézkedéseket a Tajvanon és a Thaiföldön feladott, akár Tajvanról, illetve Thaiföldről származóként, akár nem ilyenként bejelentett egyes üvegrostból készült hálószövetek behozatalára.

                     (4)

                     Egy, az alaprendelet 13. cikke alapján lefolytatott kijátszásellenes vizsgálatot követően a Tanács 2013. december 20-án az 1371/2013/EU végrehajtási rendelettel (6) kiterjesztette az intézkedéseket az Indiában és az Indonéziában feladott, akár Indiából, illetve Indonéziából származóként, akár nem ilyenként bejelentett egyes üvegrostból készült hálószövetek behozatalára, és mentességet biztosított a kivetett vám megfizetése alól a Montex Glass Fibre Industries Pvt. Ltd számára. Az 1371/2013/EU végrehajtási rendelet 1. cikkének (3) bekezdése szerint vámot kellett fizetni az érintett termék minden olyan behozatala után (a Montex Glass Fibre Industries Pvt. Ltd által gyártott érintett termék behozatalai kivételével), amelyre korábban kiterjedt a kijátszásellenes vizsgálatot megindító 322/2013/EU rendeletben (7) előírt nyilvántartásbavételi kötelezettség.

                     (5)

                     2014. január 21-én egy különböző országokban, köztük uniós tagállamokban gyárakkal és értékesítési irodákkal rendelkező észak-amerikai vállalat, a Pyrotek Incorporated az alaprendelet 11. cikkének (4) bekezdése alapján mentességet kért a kiterjesztett intézkedések alól a Pyrotek India Pvt. Ltd indiai exportáló gyártó számára.

                     (6)

                     A Bizottság által küldött kérdőívre adott válaszában a Pyrotek India Pvt. Ltd azt jelezte, hogy az intézkedések Indiára való kiterjesztéséhez vezető kijátszásellenes vizsgálat vizsgálati időszakában, azaz 2012. április 1. és 2013. március 31. között exportálta az érintett terméket. Ebből következően a Pyrotek India Pvt. Ltd nem teljesítette az alaprendelet 11. cikkének (4) bekezdésében foglalt követelményeket. Mindazonáltal a kérelem elegendő bizonyítékot tartalmazott ahhoz, hogy a Bizottság az alaprendelet 11. cikkének (3) bekezdése és 13. cikkének (4) bekezdése alapján megindítsa az Indiára is kiterjesztett intézkedések részleges időközi felülvizsgálatát.

                     (7)

                     A Bizottság az alaprendelet 11. cikkének (3) bekezdése és 13. cikkének (4) bekezdése alapján 2014. szeptember 23-án részleges időközi felülvizsgálatot indított. A részleges időközi felülvizsgálat keretében megállapította, hogy a Pyrotek India Pvt. Ltd valódi gyártója volt az érintett terméknek, hiszen 2011 augusztusában kezdte meg gyártási tevékenységét, és nem folytatott kijátszást megvalósító gyakorlatot.

                     (8)

                     Egy, az alaprendelet 11. cikkének (3) bekezdése és 13. cikkének (4) bekezdése alapján lefolytatott vizsgálatot követően a Bizottság 2015. szeptember 10-én az (EU) 2015/1507 végrehajtási rendelettel (8) mentességet biztosított egyes indiai gyártók, köztük a Pyrotek India Pvt. Ltd számára az Indiában feladott, akár Indiából származóként, akár nem ilyenként bejelentett érintett termék behozatalára alkalmazandó vám kiterjesztése alól. A rendelettel a Pyrotek India Pvt. Ltd ugyanezen a napon kezdődő hatállyal kapott mentességet az Unióba irányuló kivitelre vonatkozóan a kiterjesztett intézkedések alól.

                     (9)

                     Egy, az alaprendelet 11. cikkének (2) bekezdése alapján lefolytatott hatályvesztési felülvizsgálatot követően a Bizottság 2017. november 6-án az (EU) 2017/1993 végrehajtási rendelettel (9) végleges dömpingellenes vámot vetett ki a Kínából származó egyes üvegrostból készült hálószövetek behozatalára, amely kiterjedt az Indiában, az Indonéziában, a Malajziában, a Tajvanon és a Thaiföldön feladott, akár ezekből az országokból származóként, akár nem ilyenként bejelentett egyes üvegrostból készült hálószövetek behozatalára is.

               2.   A MENTESSÉGI VIZSGÁLAT ÚJBÓLI MEGINDÍTÁSA

                     (10)

                     Ahogyan azt a (6) preambulumbekezdés említette, a Bizottság megállapította, hogy a Pyrotek India Pvt. Ltd valódi gyártója volt az érintett terméknek, hiszen 2011 augusztusában kezdte meg gyártási tevékenységét, és nem folytatott kijátszást megvalósító gyakorlatot. Ezért a Bizottság úgy döntött, hogy részlegesen újból megindítja a mentességi vizsgálatot.

                     (11)

                     A Bizottság 2018. május 18-án részlegesen újból megindította a Kínából származó vagy Indiában feladott, akár Indiából származóként, akár nem ilyenként bejelentett, jelenleg az ex 7019 51 00 és ex 7019 59 00 KN-kódok alá tartozó, hosszában és szélességében is több mint 1,8 mm szemnagyságú, 35 g/m2-nél nagyobb fajlagos tömegű, üvegrostból készült hálószövetek (kivéve az üvegszál korongokat) behozatalára vonatkozó mentességi vizsgálatot. A Bizottság a vizsgálat újbóli megindításáról értesítést tett közzé az Európai Unió Hivatalos Lapjában (10) (a továbbiakban: a vizsgálat újbóli megindításáról szóló értesítés).

                     (12)

                     A vizsgálat újbóli megindításáról szóló értesítésben a Bizottság kijelentette, hogy az újbóli megindítás annak értékelésére korlátozódott, hogy indokolt-e a mentesség időbeli hatályát a 2013. december 21-től2015. szeptember 10-ig tartó időszakra kiterjeszteni.

                     (13)

                     A vizsgálat újbóli megindításáról szóló értesítésben a Bizottság felkérte az érdekelt feleket arra, hogy a vizsgálatban való részvétel érdekében jelentkezzenek. Továbbá a Bizottság külön tájékoztatta a Pyrotek India Pvt. Ltd-t, az uniós gazdasági ágazatot és más érintettként ismert érdekelt feleket a mentességi vizsgálat megindításáról, és felkérte őket a részvételre.

                     (14)

                     Az érdekelt felek lehetőséget kaptak arra, hogy a vizsgálat újbóli megindításáról szóló értesítésben megállapított határidőn belül írásban ismertessék álláspontjukat, illetve kérjék a Bizottság és/vagy a kereskedelmi ügyekben eljáró meghallgató tisztviselő előtti meghallgatásukat.

               3.   AZ ÉRINTETT TERMÉK

                     (15)

                     A jelenlegi vizsgálat tárgyát képező termék: a Kínából származó, Indiában feladott, akár Indiából származóként, akár nem ilyenként bejelentett, jelenleg az ex 7019 51 00 és ex 7019 59 00 KN-kódok (TARIC-kódok: 7019510014, 7019590014) alá tartozó, hosszában és szélességében is több mint 1,8 mm szemnagyságú, 35 g/m2-nél nagyobb fajlagos tömegű, üvegrostból készült hálószövetek (kivéve az üvegszál korongokat).

               4.   VIZSGÁLAT

         a)   A vizsgálat tárgya

                     (16)

                     A vizsgálat tárgya annak értékelésére korlátozódik, hogy indokolt-e a mentesség időbeli hatályát a 2013. december 21-től2015. szeptember 10-ig tartó időszakra kiterjeszteni.

               b)   A Pyrotek India Pvt. Ltd

                     (17)

                     A Pyrotek India Pvt. Ltd a Pyrotek, egy, az Amerikai Egyesült Államokban székhellyel rendelkező multinacionális vállalatcsoport indiai leányvállalata. A Pyrotek csoport különböző fogyóeszközöket és szerszámokat szállít a fém- és az alumíniumipar számára.

                     (18)

                     A kérelmező a Chennaiban található indiai üzemében gyártja a felülvizsgálat tárgyát képező terméket, és azt a vele kapcsolatban álló uniós vállalatoknak értékesíti. Az Unióban működő, vele kapcsolatban álló vállalatok az esetek többségében a felülvizsgálat tárgyát képező terméket feldolgozzák, és a végterméket értékesítik a végső fogyasztó számára.

               c)   A vizsgálat ténymegállapításai

                     (19)

                     Emlékeztetni kell arra, hogy a Bizottság a korábbi részleges időközi felülvizsgálat (11) keretében megállapította, hogy a Pyrotek India Pvt. Ltd valódi gyártója az érintett terméknek, és nem folytatott kijátszást megvalósító gyakorlatot.

                     (20)

                     Ahogyan azt a (6) preambulumbekezdés említi, a Pyrotek India Pvt. Ltd az intézkedések Indiára való kiterjesztéséhez vezető kijátszásellenes vizsgálat vizsgálati időszakában, azaz 2012. április 1. és 2013. március 31. között exportálta az érintett terméket, és az 1371/2013/EU végrehajtási rendelet alapján az Unióba irányuló kivitelével összefüggésben befizette a dömpingellenes vámot.

                     (21)

                     Ahogyan azt a (11) preambulumbekezdés említi, a Pyrotek India Pvt. Ltd 2015. szeptember 10-én az (EU) 2015/1507 végrehajtási rendelet útján 2015. szeptember 11-ével kezdődő hatállyal az Unióba irányuló kivitele tekintetében mentességet kapott a kiterjesztett intézkedések alól. Kezdőnapjára való tekintettel azonban a mentesség nem terjedt ki a kezdőnap előtti időszakra, amelyben az Európai Unióba irányuló kivitelével összefüggésben a Pyrotek India Pvt. Ltd-nek dömpingellenes vámot kellett fizetnie.

                     (22)

                     A Bizottság megvizsgálta a helyzetet, és megállapította, hogy a Pyrotek India Pvt. Ltd által a 2013. december 21-től2015. szeptember 10-ig tartó időszakban az Unióba folytatott kivitelt ki kell venni a kijátszásellenes vám hatálya alól.

                     (23)

                     A vizsgálat újbóli megindításáról szóló értesítésben megjelölt határidőn belül egyetlen érdekelt fél sem jelentkezett. Egyetlen érdekelt fél sem tett írásos észrevételt, és egyetlen érdekelt fél sem élt sem a Bizottság, sem a kereskedelmi ügyekben eljáró meghallgató tisztviselő előtti meghallgatás lehetőségével.

                     (24)

                     Ezért a Bizottság úgy ítéli meg, hogy helyénvaló mentességet biztosítani a Pyrotek India Pvt. Ltd számára. A mentességnek az alaprendelet 11. cikkének (3) bekezdésével összhangban a 2013. december 21-től2015. szeptember 10-ig tartó időszakra kell vonatkoznia.

                     (25)

                     Ennek megfelelően az 1371/2013/EU végrehajtási rendelet módosítása útján egyértelműen ki kell mondani, hogy mind a Montex Glass Fibre Industries Pvt. Ltd, mind pedig a Pyrotek India Pvt. Ltd számára biztosított mentesség alkalmazandó az 1371/2013/EU végrehajtási rendelet hatálybalépésének napjától, azaz 2013. december 21-től az (EU) 2015/1507 végrehajtási rendelet hatálybalépésének napjáig, azaz 2015. szeptember 11-ig tartó időszakban. Az 1371/2013/EU végrehajtási rendelet 1. cikkének (2) bekezdését ennek megfelelően módosítani kell.

                     (26)

                     Továbbá a Bizottság – a Pyrotek India Pvt. Ltd által az érdekelt felek tájékoztatása után megfogalmazott észrevételek nyomán – helyénvalónak tartja egyértelművé tenni, hogy visszafizetési, illetve elengedési kérelmek a 322/2013/EU bizottsági rendeletben meghatározott nyilvántartásbavételi időszak során az Unióba behozott, a Pyrotek India Pvt. Ltd által előállított érintett termék után befizetett dömpingellenes vámmal összefüggésben is benyújthatók.

                     (27)

                     Ennek megfelelően indokolt 2019. szeptember 1-jéig meghosszabbítani a 952/2013/EU európai parlamenti és tanácsi rendelet (12) 121. cikkének (1) bekezdése szerinti időtartamot, és ezáltal biztosítani, hogy az indokolatlanul megfizetett vámot a nemzeti vámhatóságok az alkalmazandó vámjogszabályoknak megfelelően azokban az esetekben is visszafizethessék vagy elengedhessék, amelyekben az említett bekezdésben előírt határidők e rendelet alkalmazásának kezdőnapja előtt lejártak.

               5.   ELJÁRÁS

                     (28)

                     Az e rendeletben előírt intézkedések összhangban vannak az (EU) 2016/1036 rendelet 15. cikkének (1) bekezdésével létrehozott bizottság véleményével,

               ELFOGADTA EZT A RENDELETET:

            1. cikk
            Az 1371/2013/EU végrehajtási rendelet a következőképpen módosul:

                        1.

                        Az 1. cikk (2) bekezdése a következő albekezdéssel egészül ki:
                        „A Montex Fibre Industries Pvt. Ltd-nek és a Pyrotek India Pvt. Ltd-nek nyújtott mentesség 2013. december 21-től alkalmazandó.”

                        2.

                        Az 1. cikk (4) bekezdése helyébe a következő szöveg lép:

                           „(4)   Eltérő rendelkezés hiányában a vámokra vonatkozó hatályos rendelkezéseket kell alkalmazni. Azon elengedési és visszafizetési kérelmek esetében, amelyeket a Montex Glass Fibre Industries Pvt. Ltd vagy a Pyrotek India Pvt. Ltd a 2013. december 21-től2015. szeptember 10-ig tartó időszakban vagy a 322/2013/EU rendelet 2. cikkében meghatározott nyilvántartásbavételi időszakban behozott érintett termékre felszámított dömpingellenes vám visszafizetése vagy elengedése céljából az alkalmazandó vámjogszabályoknak megfelelően benyújt, a 952/2013/EU európai parlamenti és tanácsi rendelet (*1) 121. cikkének (1) bekezdése szerinti időtartam 2019. szeptember 1-jéig meghosszabbodik.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 13-án.

                  a Bizottság részéről

                  az elnök

               Jean-Claude JUNCKER

            (1)  HL L 176., 2016.6.30., 21. o., legutóbb az (EU) 2018/825 rendelettel módosítva (HL L 143., 2018.6.7., 1. o.).

            (2)  A Tanács 791/2011/EU végrehajtási rendelete (2011. augusztus 3.) a Kínai Népköztársaságból származó egyes üvegrostból készült hálószövetek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről (HL L 204., 2011.8.9., 1. o.).

            (3)  A legutóbb a 37/2014/EU európai parlamenti és tanácsi rendelettel (HL L 18., 2014.1.21., 1. o.) módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendelet (HL L 343., 2009.12.22., 51. o.), amelyet felváltott a legutóbb az (EU) 2018/825 rendelettel módosított (EU) 2016/1036 rendelet.

            (4)  A Tanács 672/2012/EU végrehajtási rendelete (2012. július 16.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak a Malajziában feladott, akár Malajziából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről (HL L 196., 2012.7.24., 1. o.).

            (5)  A Tanács 21/2013/EU végrehajtási rendelete (2013. január 10.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak a Tajvanon vagy Thaiföldön feladott, akár Tajvanról vagy Thaiföldről származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről (HL L 11., 2013.1.16., 1. o.).

            (6)  A Tanács 1371/2013/EU végrehajtási rendelete (2013. december 16.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak az Indiában vagy Indonéziában feladott, akár Indiából vagy Indonéziából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről (HL L 346., 2013.12.20., 20. o.).

            (7)  A Bizottság 322/2013/EU rendelete (2013. április 9.) a 791/2011/EU tanácsi végrehajtási rendelettel a Kínai Népköztársaságból származó egyes üvegszál szitaszövetek behozatalára vonatkozóan bevezetett dömpingellenes intézkedéseknek az Indiában és Indonéziában feladott – akár Indiából és Indonéziából származóként, akár nem ilyenként bejelentett – egyes üvegszál szitaszövetek behozatala révén történő lehetséges kijátszására vonatkozó vizsgálat megindításáról, valamint e behozatalok nyilvántartásba-vételi kötelezettségének előírásáról (HL L 101., 2013.4.10., 1. o.).

            (8)  A Bizottság (EU) 2015/1507 végrehajtási rendelete (2015. szeptember 9.) a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak a többek között Indiában feladott, akár Indiából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről szóló 1371/2013/EU tanácsi végrehajtási rendelet módosításáról (HL L 236., 2015.9.10., 1. o.).

            (9)  A Bizottság (EU) 2017/1993 végrehajtási rendelete (2017. november 6.) a Kínai Népköztársaságból származó egyes üvegrostból készült hálószövetek behozatalára vonatkozó, az Indiában, az Indonéziában, a Malajziában, a Tajvanon és a Thaiföldön feladott, akár ezekből az országokból származóként, akár nem ilyenként bejelentett egyes üvegrostból készült hálószövetek behozatalára is kiterjesztett végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 288., 2017.11.7., 4. o.).

            (10)  Értesítés eljárás megindításáról a Kínai Népköztársaságból származó egyes üvegrostból készült hálószövetek behozatalára alkalmazandó, az Indiában feladott, akár Indiából származóként, akár nem ilyenként bejelentett termék behozatalára is kiterjesztett dömpingellenes intézkedésekkel kapcsolatban (HL C 171., 2018.5.18., 10. o.).

            (11)  (EU) 2015/1507 végrehajtási rendelet, (12)–(16) preambulumbekezdés.

            (12)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).

            (*1)  HL L 269., 2013.10.10., 1. o.”


title: A Bizottság (EU) 2018/1878 végrehajtási rendelete (2018. november 26.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Scrumbie de Dunăre afumată” [OFJ])

text:
                  3.12.2018

                  HU

                  Az Európai Unió Hivatalos Lapja

                  L 307/22

         A BIZOTTSÁG (EU) 2018/1878 VÉGREHAJTÁSI RENDELETE
         (2018. november 26.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Scrumbie de Dunăre afumată” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Románia kérelmét (2) a „Scrumbie de Dunăre afumată” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Scrumbie de Dunăre afumată” elnevezést be kell jegyezni,

               ELFOGADTA EZT A RENDELETET:

            1. cikk
            A „Scrumbie de Dunăre afumată” (OFJ) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.7. osztályba (Friss hal, puhatestűek és rákfélék, valamint ezekből készült termékek) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 26-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  HL C 162., 2018.5.8., 28. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2018/1879 végrehajtási rendelete (2018. november 29.) az (EU) 2016/2080 végrehajtási rendeletnek a pályázat útján értékesített sovány tejpor betárolási dátuma tekintetében történő módosításáról

text:
                  3.12.2018

                  HU

                  Az Európai Unió Hivatalos Lapja

                  L 307/23

         A BIZOTTSÁG (EU) 2018/1879 VÉGREHAJTÁSI RENDELETE
         (2018. november 29.)
         az (EU) 2016/2080 végrehajtási rendeletnek a pályázat útján értékesített sovány tejpor betárolási dátuma tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
         tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 28. cikkére,
         mivel:

                     (1)

                     Az (EU) 2016/2080 bizottsági végrehajtási rendelet (3) által elindított pályázati eljárás keretében értékesítésre kínált tejpor mennyiségének meghatározása érdekében a rendelet 1. cikke rögzíti azt az időpontot, amely előtt a sovány tejpornak betárolásra kellett kerülnie.

                     (2)

                     A tej és tejtermékek piacának jelenlegi helyzete, vagyis az árak alakulása és az intervenciós készletek nagysága indokolttá teszi a sovány tejpor további mennyiségeinek a betárolási dátum módosítása általi értékesíthetővé tételét.

                     (3)

                     Az (EU) 2016/2080 végrehajtási rendeletet ezért ennek megfelelően módosítani kell.

                     (4)

                     A sovány tejpor késedelem nélküli értékesíthetőségének érdekében indokolt, hogy e rendelet az Európai Unió Hivatalos Lapjában való kihirdetését követő napon lépjen hatályba.

                     (5)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az (EU) 2016/2080 végrehajtási rendelet 1. cikkében a „2016. augusztus 1.” dátum helyébe a „2018. január 1.” dátum lép.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 29-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL L 206., 2016.7.30., 71. o.

            (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság (EU) 2018/1880 végrehajtási rendelete (2018. november 30.) a jövedéki adó alóli mentesség alkalmazásában az alkohol teljes denaturálására vonatkozó eljárások kölcsönös elismeréséről szóló 3199/93/EK rendelet módosításáról

text:
                  3.12.2018

                  HU

                  Az Európai Unió Hivatalos Lapja

                  L 307/24

         A BIZOTTSÁG (EU) 2018/1880 VÉGREHAJTÁSI RENDELETE
         (2018. november 30.)
         a jövedéki adó alóli mentesség alkalmazásában az alkohol teljes denaturálására vonatkozó eljárások kölcsönös elismeréséről szóló 3199/93/EK rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az alkohol és az alkoholtartalmú italok jövedéki adója szerkezetének összehangolásáról szóló, 1992. október 19-i 92/83/EGK tanácsi irányelvre (1) és különösen annak 27. cikke (4) bekezdésére,
         mivel:

                     (1)

                     A 92/83/EGK irányelv 27. cikke (1) bekezdésének a) pontja értelmében a tagállamok kötelesek mentesíteni a jövedéki adó alól az olyan alkoholt, amelyet valamely tagállam előírásainak megfelelően teljesen denaturáltak, feltéve, hogy az előírások bejelentése és elfogadása az említett cikk (3) és (4) bekezdésében megállapított feltételek szerint megtörtént.

                     (2)

                     Az alkoholnak a 92/83/EGK irányelv 27. cikke (1) bekezdésének a) pontja szerinti teljes denaturálásához az egyes tagállamokban alkalmazott denaturáló szereket a 3199/93/EK bizottsági rendelet (2) melléklete ismerteti.

                     (3)

                     2018. június 6-án a Cseh Köztársaság tájékoztatta a Bizottságot azokról a denaturáló szerekről, amelyeket az említett irányelv 27. cikke (1) bekezdésének a) pontja alkalmazásában az alkohol teljes denaturálásának céljára használni kíván.

                     (4)

                     A Bizottság 2018. július 4-én továbbította ezt a tájékoztatót a többi tagállamhoz.

                     (5)

                     A Bizottsághoz nem érkezett ellenvetés.

                     (6)

                     A 3199/93/EK rendeletet ezért ennek megfelelően módosítani kell.

                     (7)

                     Az e rendeletben előírt intézkedések összhangban vannak a Jövedékiadó-bizottság véleményével,

               ELFOGADTA EZT A RENDELETET:

            1. cikk
            A 3199/93/EK rendelet mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 30-án.

                  a Bizottság részéről

                  az elnök

               Jean-Claude JUNCKER

            (1)  HL L 316., 1992.10.31., 21. o.

            (2)  A Bizottság 3199/93/EK rendelete (1993. november 22.) a jövedéki adó alóli mentesség alkalmazásában az alkohol teljes denaturálására vonatkozó eljárások kölcsönös elismeréséről (HL L 288., 1993.11.23., 12. o.).

            MELLÉKLET

                     „MELLÉKLET
                     Az alkohol teljes denaturálásának céljára engedélyezett termékek és a Vegyianyag Nyilvántartási Szolgálat (CAS) szerinti nyilvántartási számuk jegyzéke.

                                 Aceton

                                 CAS-szám: 67-64-1

                                 Denatónium-benzoát

                                 CAS-szám: 3734-33-6

                                 Etanol

                                 CAS-szám: 64-17-5

                                 Etil-tercier-butil-éter

                                 CAS-szám: 637-92-3

                                 Fluoreszcein

                                 CAS-szám: 2321-07-5

                                 Benzin (az ólommentes benzin is)

                                 CAS-szám: 86290-81-5

                                 Izopropil-alkohol

                                 CAS-szám: 67-63-0

                                 Kerozin

                                 CAS-szám: 8008-20-6

                                 Lámpaolaj

                                 CAS-szám: 64742-47-8 és 64742-48-9

                                 Metanol

                                 CAS-szám: 67-56-1

                                 Metil-etil-keton (2-butanon)

                                 CAS-szám: 78-93-3

                                 Metil-izobutil-keton

                                 CAS-szám: 108-10-1

                                 Metilénkék (52015)

                                 CAS-szám: 61-73-4

                                 Lakkbenzin

                                 CAS-szám: 92062-36-7

                                 Terpentinolaj

                                 CAS-szám: 8006-64-2

                                 Technikai benzin

                                 CAS-szám: 92045-57-3

                           Az e mellékletben használt »abszolút etanol« kifejezés jelentése megegyezik az Elméleti és Alkalmazott Kémia Nemzetközi Uniója által használt »abszolút alkohol« kifejezés jelentésével.
                     A könnyű felismerhetőség érdekében a tagállamokban a denaturált alkoholhoz bármilyen, jellegzetes színű festékanyag is hozzáadható.
                     I.   Az alkohol teljes denaturálásához alkalmazandó közös denaturálási eljárás Belgiumban, Bulgáriában, a Cseh Köztársaságban, Dániában, Németországban, Észtországban, Írországban, Görögországban, Spanyolországban, Franciaországban, Olaszországban, Cipruson, Lettországban, Litvániában, Luxemburgban, Magyarországon, Máltán, Hollandiában, Ausztriában, Lengyelországban, Portugáliában, Romániában, Szlovéniában, Szlovákiában és Finnországban:

                     Az abszolút etanol egy hektoliterjére:

                                 —

                                 1,0 liter izopropil-alkohol,

                                 —

                                 1,0 liter metil-etil-keton,

                                 —

                                 1,0 gramm denatónium-benzoát.

                           II.   Az alkohol teljes denaturálásához alkalmazandó közös denaturálási eljárás fokozott koncentrációval az alábbi tagállamokban:

                        Egyesült Királyság.

                     Az abszolút etanol egy hektoliterjére:

                                 —

                                 3,0 liter izopropil-alkohol,

                                 —

                                 3,0 liter metil-etil-keton,

                                 —

                                 1,0 gramm denatónium-benzoát.

                        Horvátország

                     Az abszolút etanol egy hektoliterjére:
                     Legalább:

                                 —

                                 1,0 liter izopropil-alkohol,

                                 —

                                 1,0 liter metil-etil-keton,

                                 —

                                 1,0 gramm denatónium-benzoát.

                        Svédország

                     Az abszolút etanol egy hektoliterjére:

                                 —

                                 1,0 liter izopropil-alkohol,

                                 —

                                 2,0 liter metil-etil-keton,

                                 —

                                 1,0 gramm denatónium-benzoát.

                           III.   Az alkohol teljes denaturálásához alkalmazott egyéb denaturálási eljárások egyes tagállamokban:

                        Cseh Köztársaság

                     Az abszolút etanol egy hektoliterjére:

                                 —

                                 0,4 liter lakkbenzin,

                                 —

                                 0,2 liter kerozin,

                                 —

                                 0,1 liter technikai benzin.

                        Görögország

                     Csak a legalább 93 és legfeljebb 96 térfogatszázalék alkoholtartalmú, gyenge minőségű alkohol (lepárlási maradvány) denaturálható.
                     A 93 térfogat-százalékos hidratált alkoholhoz hektoliterenként a következő anyagokat adják hozzá:

                                 —

                                 2,0 liter metanol,

                                 —

                                 1,0 liter terpentinolaj,

                                 —

                                 0,50 liter lámpaolaj,

                                 —

                                 0,40 gramm metilénkék.

                           20 °C-os hőmérsékleten a változatlan állapotú végterméknek 93 térfogatszázalékot kell elérnie.

                        Finnország – 2018.12.31-ig engedélyezett

                     Az abszolút etanol egy hektoliterjére az alábbi képletek bármelyike:

                                 1.

                                 2,0 liter metil-etil-keton,
                                 3,0 liter metil-izobutil-keton.

                                 2.

                                 2,0 liter aceton,
                                 3,0 liter metil-izobutil-keton.

               ”


title: A Bizottság (EU) 2018/1957 végrehajtási rendelete (2018. december 11.) a narazin- és nikarbazinkészítmény brojlercsirke-takarmányhoz adott adalékanyagként történő engedélyezéséről (az engedély jogosultja: Eli Lilly and Company Ltd) szóló 885/2010/EU rendelet módosításáról (EGT-vonatkozású szöveg.)

text:
                  12.12.2018

                  HU

                  Az Európai Unió Hivatalos Lapja

                  L 315/23

         A BIZOTTSÁG (EU) 2018/1957 VÉGREHAJTÁSI RENDELETE
         (2018. december 11.)
         a narazin- és nikarbazinkészítmény brojlercsirke-takarmányhoz adott adalékanyagként történő engedélyezéséről (az engedély jogosultja: Eli Lilly and Company Ltd) szóló 885/2010/EU rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,
         mivel:

                     (1)

                     Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról.

                     (2)

                     A 885/2010/EU bizottsági rendelet (2) tíz évre engedélyezte a narazin- és nikarbazinkészítmény brojlercsirke-takarmányhoz adott adalékanyagként való használatát.

                     (3)

                     Az engedély jogosultja az 1831/2003/EK rendelet 13. cikke (3) bekezdésének megfelelően a készítményre vonatkozó engedély feltételeinek módosítását javasolta a vörös mikronyomjelző-tartalom 11 g/kg értékről 4–11 g/kg közötti értékre történő módosítása iránti kérelem benyújtása révén. A kérelemhez csatolták a kérést alátámasztó adatokat.

                     (4)

                     Az Európai Élelmiszerbiztonsági Hatóság (a továbbiakban: Hatóság) 2016. október 18-i véleményében (3) megállapította, hogy a vörös mikronyomjelző-tartalom 11 g/kg értékről 4–11 g/kg közötti értékre történő csökkentése nincs hatással az adalékanyag fizikai-kémiai és biológiai tulajdonságaira. Ezért arra a következtetésre jutott, hogy a korábbi, 11 g/kg vörös mikronyomjelző-tartalommal rendelkező készítmény biztonságosságára és hatékonyságára vonatkozóan készített értékelés az új készítmény esetében továbbra is érvényes. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.

                     (5)

                     2018. július 10-én az Eli Lilly and Company Ltd. az 1831/2003/EK rendelet 13. cikkének (3) bekezdése alapján az engedély jogosultja nevének megváltoztatása iránt is kérelmet nyújtott be. A kérelmező azt állította, hogy 2018. április 3-i hatállyal az Elanco GmbH-t, az Eli Lilly and Company Ltd. egyik részlegét kell a fent említett adalékanyag forgalmazási jogaival rendelkező jogosultnak tekinteni. A kérelemhez csatolták a kérést alátámasztó adatokat.

                     (6)

                     Az engedély feltételeinek az engedély jogosultjának nevére vonatkozóan javasolt módosítása kizárólag adminisztratív jellegű, és nem vonja maga után az érintett adalékanyag új értékelését. A Hatóságot tájékoztatták a kérelemről.

                     (7)

                     Az új vörös mikronyomjelző-tartalommal rendelkező narazin- és nikarbazinkészítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek.

                     (8)

                     A 885/2010/EU rendeletet ezért ennek megfelelően módosítani kell.

                     (9)

                     mivel semmilyen biztonsági ok nem indokolja az e rendelet által bevezetett módosítások azonnali alkalmazását, helyénvaló átmeneti időszakot biztosítani, amelynek során a narazin és a nikarbazin takarmány-adalékanyag meglévő, az e rendelet hatálybalépésének napja előtt alkalmazandó szabályoknak megfelelő készletei a készletek kimerüléséig továbbra is forgalomba hozhatók és felhasználhatók.

                     (10)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A 885/2010/EU rendelet melléklete a következőképpen módosul:

                        a)

                        a 2. oszlopban az „Eli Lilly and Company Ltd.” szöveg helyébe az „Elanco GmbH” szöveg lép;

                        b)

                        a 4. oszlopban („Összetétel, kémiai képlet, leírás, analitikai módszer”) „Az adalékanyag összetétele” alatt a vörös mikronyomjelző-tartalomra vonatkozóan a „11 g/kg” érték helyébe a „4–11 g/kg” érték lép.

            2. cikk
            A szóban forgó adalékanyag e rendelet hatálybalépésének napja előtt alkalmazandó szabályoknak megfelelő, már meglévő készleteit továbbra is forgalomba lehet hozni, és kimerülésükig fel lehet használni.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 11-én.

                  a Bizottság részéről

                  az elnök

               Jean-Claude JUNCKER

            (1)  HL L 268., 2003.10.18., 29. o.

            (2)  A Bizottság 885/2010/EU rendelete (2010. október 7.) a narazin- és nikarbazinkészítmény brojlercsirke-takarmányhoz adott adalékanyagként történő engedélyezéséről (az engedély jogosultja: Eli Lilly and Company Ltd) és a 2430/1999/EK rendelet módosításáról (HL L 265., 2010.10.8., 5. o.).

            (3)  EFSA Journal 2016; 14(11):4614.


title: A Bizottság (EU) 2019/162 végrehajtási rendelete (2019. február 1.) az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról

text:
                  4.2.2019

                  HU

                  Az Európai Unió Hivatalos Lapja

                  L 32/1

         A BIZOTTSÁG (EU) 2019/162 VÉGREHAJTÁSI RENDELETE
         (2019. február 1.)
         az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről szóló, 2003. július 7-i 1210/2003/EK tanácsi rendeletre (1) és különösen annak 11. cikke b) pontjára,
         mivel:

                     (1)

                     Az 1210/2003/EK rendelet III. melléklete felsorolja azon állami intézményeket, vállalkozásokat és szervezeteket, valamint a korábbi iraki kormány azon természetes és jogi személyeit, intézményeit és szervezeteit, amelyekre az említett rendelet értelmében a 2003. május 22-én Irakon kívül található pénzkészletek és gazdasági erőforrások befagyasztása vonatkozik.

                     (2)

                     Az 1210/2003/EK rendelet IV. melléklete felsorolja a korábbi elnök, Szaddam Husszein rezsimjével kapcsolatban álló azon természetes és jogi személyeket, intézményeket, illetve szervezeteket, amelyekre a pénzkészletek és gazdasági források befagyasztása, továbbá a pénzkészletek és gazdasági erőforrások rendelkezésre bocsátásának tilalma vonatkozik.

                     (3)

                     2019. január 29-én az Egyesült Nemzetek Biztonsági Tanácsának szankcióbizottsága úgy határozott, hogy nyolc bejegyzést töröl azon személyek és szervezetek jegyzékéből, amelyek vonatkozásában a pénzkészletek és gazdasági erőforrások befagyasztását alkalmazni kell.

                     (4)

                     Ezért az 1210/2003/EK rendelet III. és IV. mellékletét ennek megfelelően módosítani kell.

               ELFOGADTA EZT A RENDELETET:

            1. cikk
            Az 1210/2003/EK rendelet III. melléklete az e rendelet I. mellékletében foglaltak szerint módosul.

            2. cikk
            Az 1210/2003/EK rendelet IV. melléklete az e rendelet II. mellékletében foglaltak szerint módosul.

            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 1-jén.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 169., 2003.7.8., 6. o.

            I. MELLÉKLET
            Az 1210/2003/EK tanácsi rendelet III. mellékletében a következő bejegyzéseket el kell hagyni:

                           „45.

                           GENERAL ESTABLISHMENT FOR HOSPITALITY AFFAIRS. Cím: P.O. Box 240, Hay Al-Wihda, Al-Wathik Square, Bagdad, Irak.”

                           „50.

                           GENERAL ESTABLISHMENT FOR TRAVEL AND TOURIST SERVICES. Cím: P.O. Box 10028, Karrada, no. 19, Hay Al-Wadha, Mahala (904), Bagdad, Irak.”

                           „93.

                           NATIONAL COMPUTER CENTRE. Cím: P.O. Box 3267, Saadoun Nafoora Square, Bagdad, Irak.”

                           „121.

                           STATE CONTRACTING BUILDINGS COMPANY (alias STATE COMPANY FOR BUILDING CONTRACTS). Cím: P.O. Box 19036, Al Nahda Area, Bagdad, Irak.”

                           „149.

                           STATE ENTERPRISE FOR RUBBER INDUSTRIES. Cím: P.O. Box 71, Diwaniya, Irak.”

                           „175.

                           STATE ORGANIZATION FOR BUILDINGS (alias a) STATE ORGANIZATION OF BUILDING, b) DESIGN AND STUDIES SECTION, c) GENERAL ESTABLISHMENT OF BUILDINGS FOR CENTRAL REGION, d) GENERAL ESTABLISHMENT OF BUILDINGS FOR NORTHERN REGION, e) GENERAL ESTABLISHMENT OF BUILDINGS FOR SOUTHERN REGION). Címek: a) Museum Square, Karkh, Bagdad, Irak; b) Mosul, left side, near Al Hurya Bridge, P.O. Box 368, Bagdad, Irak; c) Karkh, Karadat Mariam, Bagdad, Irak; d) Maysan, Irak.”

                           „189.

                           STATE ORGANIZATION FOR TOURISM. Címek: a) P.O. Box 2387, Alwiyah, Saadoon St., Karrada Al Basra, Bagdad, Irak; b) Al-Masbah, near Al Fatih Square, Bagdad, Irak.”

            II. MELLÉKLET
            Az 1210/2003/EK tanácsi rendelet IV. mellékletében a következő bejegyzést el kell hagyni:

                           „94.

                           AL-HUDA STATE COMPANY FOR RELIGIOUS TOURISM (alias a) AL-HUDA FOR RELIGIOUS TOURISM COMPANY; b) AL-HODA STATE COMPANY FOR RELIGIOUS TOURISM; c) AL-HODA FOR RELIGIOUS TOURISM COMPANY). Címe: Irak.”


title: A Bizottság (EU) 2019/321 végrehajtási rendelete (2019. február 18.) egyes áruk Kombinált Nómenklatúra szerinti besorolásáról és az (EU) 2017/1232 végrehajtási rendelet hatályon kívül helyezéséről

text:
                  25.2.2019

                  HU

                  Az Európai Unió Hivatalos Lapja

                  L 55/4

         A BIZOTTSÁG (EU) 2019/321 VÉGREHAJTÁSI RENDELETE
         (2019. február 18.)
         egyes áruk Kombinált Nómenklatúra szerinti besorolásáról és az (EU) 2017/1232 végrehajtási rendelet hatályon kívül helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra (a továbbiakban: KN) egységes alkalmazása érdekében intézkedéseket szükséges elfogadni egyes árucikkek besorolásáról.

                     (2)

                     Az (EU) 2017/1232 bizottsági végrehajtási rendelettel (3) egy gömbgrafitos öntöttvasból (alakítható öntöttvas, EN-GJS-500–7) készült cikket a 7325 99 10 KN-kód alá, temperöntvényből készült más öntött áruként sorolták be.

                     (3)

                     Az (EU) 2017/1232 végrehajtási rendelet szerinti besorolás a Kombinált Nómenklatúrában a 7307 19 10 KN-kódhoz fűzött magyarázó megjegyzéseken alapult, amelyek meghatározták a temperöntvényt, és e megjegyzések szerint a „temperöntvény” kifejezés magában foglalta a gömbgrafitos öntöttvasat.

                     (4)

                     A Bíróság a C-397/17. és C-398/17. sz. Profit Europe (4) egyesített ügyekben hozott ítéletében kimondta, hogy a gömbgrafitos öntöttvasból készült öntött csőszerelvényeket a 7307 19 90 KN-kód alá kell besorolni.

                     (5)

                     A Bíróság határozatát arra a megállapításra alapozta, miszerint a gömbgrafitos öntöttvas és a temperöntvényvas összetételük és gyártási módszerük tekintetében különbözik egymástól, és még ha a gömbgrafitos öntöttvasnak a jellemzői hasonlóak is a temperöntvényhez (EN-GJM), az öntöttvas (EN-GJS) osztályozáson belül nem alkot külön kategóriát.

                     (6)

                     A Bíróság e tekintetben arra a következtetésre jutott, hogy az említett magyarázó megjegyzések – annak megjelölésével, hogy a „temperöntvény kifejezésbe beletartozik a gömbgrafitos öntöttvas is” – a „temperöntvény” fogalmát az öntöttvas egy további olyan kategóriájára is kiterjesztik, és ezért figyelmen kívül kell hagyni.

                     (7)

                     A Bíróság ítélete értelemszerűen alkalmazandó az (EU) 2017/1232 végrehajtási rendelet hatálya alá tartozó termékre, mivel a termék megfelel az EN GJS-500-7 szabványnak és a temperöntvényként való besorolása a Kombinált Nómenklatúra 7307 19 10 KN-kódhoz tartozó magyarázó megjegyzések szövegén alapult, amelyről a Bíróság megállapította, hogy módosítja a Kombinált Nómenklatúra 7307 19 10 vámtarifaszámát.

                     (8)

                     A (EU) 2017/1232 végrehajtási rendelet hatálya alá tartozó árucikkek besorolása ezért nincs összhangban a Bíróság C-397/17. és C-398/17. sz. egyesített ügyekben hozott ítéletével.

                     (9)

                     A 2017/1232/EU végrehajtási rendeletet ezért hatályon kívül kell helyezni és helyébe egy új jogszabálynak kell lépnie.

                     (10)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az (EU) 2017/1232 végrehajtási rendelet hatályát veszti.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 18-án.

                  a Bizottság részéről,

                  az elnök nevében,

               Stephen QUEST

                  főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            (3)  A Bizottság (EU) 2017/1232 végrehajtási rendelete (2017. július 3.) egyes áruk Kombinált Nómenklatúra szerinti besorolásáról (HL L 177., 2017.7.8., 23. o.).

            (4)  A Bíróság 2018. július 12-i ítélete, Profit Europe, C-397/17 és C-398/17, EU:C:2018:564.

            MELLÉKLET

                        Árumegnevezés

                        Besorolás
                        (KN-kód)

                        Indokolás

                        (1)

                        (2)

                        (3)

                        Kör formájú termék, melynek átmérője körülbelül 500 mm, tömege körülbelül 23 kg. Gömbgrafitos öntöttvasból készült (alakítható öntöttvas, EN-GJS-500-7). Korrózióvédelem céljából a terméket fekete bitumennel festik be.
                        A termék az EN 124 szabvány (gépjárművek és gyalogosok által használt területeken való használatra szánt víznyelőtetők és búvónyílástetők) szerinti tanúsítvánnyal rendelkezik és csatornafedélként használatos (például esővízcsatornákhoz).
                        Lásd a képet (1)

                        7325 99 90

                        A besorolást a Kombinált Nómenklatúra értelmezésére vonatkozó 1. és 6. általános szabály, valamint a 7325 , a 7325 99  és a 7325 99 90  KN-kód szövege határozza meg.
                        Az áru nem temperöntvényből készült más öntött áruként a 7325 10 00  KN-kód alá tehát nem sorolható be, mivel a nem temperötvényből készült csőszerelvény nyomóerő hatására nem deformálódik, míg a gömbgrafitos öntöttvas húzófeszültség hatására deformálódik, valamint nyomóerő hatására is alakítható. Ezért a gömbgrafitos öntöttvas nem tekinthető nem temperötvény csőszerelvénynek (lásd analógia útján: a C-397/17. és C-398/17. sz. Profit Europe egyesített ügyekben 2018. július 12-én hozott ítélet, EU:C:2018:564).
                        Továbbá az áru temperöntvényből készült más öntött áruként a 7325 99 10  KN-kód alá tehát sem sorolható be, mivel a gömbgrafitos öntöttvasból és a temperöntvényből készült termékek összetételüket és gyártási módszerüket tekintve különböznek. Még akkor is, ha a gömbgrafitos öntöttvasnak a jellemzői hasonlóak a temperöntvényéhez (EN-GJM), az öntöttvas (EN-GJS) osztályozáson belül külön kategóriát képvisel (lásd analógia útján a C-397/17. és C-398/17. sz. Profit Europe, egyesített ügyekben, 2018. július 12-én hozott ítéletet).
                        Az árut tehát a 7325 99 90  KN-kód alá, más vasból készült más áruként kell besorolni.

               (1)  A kép csupán tájékoztató jellegű.


title: A Tanács (EU) 2018/512 végrehajtási rendelete (2018. március 27.) a szudáni helyzetre tekintettel hozott korlátozó intézkedésekről szóló, 747/2014/EU rendelet 15. cikke (3) bekezdésének végrehajtásáról

text:
               28.3.2018

               HU

               Az Európai Unió Hivatalos Lapja

               L 84/13

         A TANÁCS (EU) 2018/512 VÉGREHAJTÁSI RENDELETE
   (2018. március 27.)
   a szudáni helyzetre tekintettel hozott korlátozó intézkedésekről szóló, 747/2014/EU rendelet 15. cikke (3) bekezdésének végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a szudáni helyzetre tekintettel hozott korlátozó intézkedésekről, valamint a 131/2004/EK és az 1184/2005/EK rendelet hatályon kívül helyezéséről szóló, 2014. július 10-i 747/2014/EU tanácsi rendeletre (1) és különösen annak 15. cikke (3) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2014. július 10-én elfogadta a 747/2014/EU rendeletet.

               (2)

               Az Egyesült Nemzetek Biztonsági Tanácsának az 1591 (2005) sz. ENSZ BT-határozat 5. pontja alapján létrehozott bizottsága 2018. március 14-én három, korlátozó intézkedések hatálya alá tartozó személy vonatkozásában aktualizálta az információkat.

               (3)

               A 747/2014/EU rendelet I. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   A 747/2014/EU rendelet I. melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. március 27-én.

            a Tanács részéről

            az elnök

         E. ZAHARIEVA

      (1)  HL L 203., 2014.7.11., 1. o.

      MELLÉKLET
      Az alább felsorolt személyekre vonatkozó bejegyzések helyébe a következő bejegyzések lépnek:

         „2.   ALNSIEM, Musa Hilal Abdalla

            Más néven: a) Sheikh Musa Hilal; b) Abd Allah; c) Abdallah; d) AlNasim; e) Al Nasim; f) AlNaseem; g) Al Naseem; h) AlNasseem; i) Al Nasseem

            Tisztsége: a) korábban a Szudáni Nemzetgyűlés Al-Waha kerületbeli tagja, b) korábban a Szövetségi Ügyek Minisztériumának különleges tanácsadója, c) a mahamid törzs főparancsnoka Észak-Dárfúrban

            Születési idő: a) 1964. január 1.; b) 1959

            Születési hely: Kutum

            Címe: a) Kabkabiya, Szudán; b) Kutum, Szudán (jelenleg Kabkabiya és Kutum városában él Észak-Dárfúrban, korábban Kartúmban tartózkodott)

            Állampolgárság: szudáni

            Útlevélszám: a) Diplomata útlevél száma: D014433, kiállítva 2013. február 21-én (érvényessége lejárt 2015. február 21-én);
         b) Diplomata útlevél száma: D009889, kiállítva 2011. február 17-én (Érvényessége lejárt 2013. február 17-én)

            Nemzeti személyazonosító szám: Állampolgársági bizonyítvány száma: A0680623

            Az ENSZ általi jegyzékbe vétel dátuma: 2006. április 25.

            Egyéb információk: Fénykép rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5795065

               A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

         A Human Rights Watch állítása szerint birtokukban van egy 2004. február 13-i feljegyzés egy észak-dárfúri önkormányzati hivatalból, amely „a helyi védelmi egységek” számára elrendelte, hogy „engedjék a Musa Hilal sejk parancsnoksága alá tartozó mudzsahedinek és önkéntesek tevékenységének végzését [Észak-Dárfúr] térségében, és biztosítsák azok alapvető szükségleteit”. 2005. szeptember 28-án 400 arab milicista támadta meg a nyugat-dárfúri Aro Sharrow falut (és az ott található belső menekülttábort), valamint Acho és Gozmena falvakat. Meggyőződésünk szerint Musa Hilal az Aro Sharrow-i belső menekülttábor megtámadása során jelen is volt; a fiát a Szudáni Felszabadítási Hadsereg (SLA) Shareia elleni támadásakor megölték, így személyes vérbosszúban vett részt. Alapos indokkal feltételezhető, hogy főparancsnokként közvetlenül ő felelt ezekért a tettekért, és felelős a nemzetközi humanitárius jogot és emberi jogi normákat sértő cselekményekért és egyéb atrocitásokért.
         3.   SHAREIF Adam

            Más néven: a) Adam Yacub Shant; b) Adam Yacoub

            Tisztsége: a Szudáni Felszabadítási Hadsereg (SLA) parancsnoka

            Születési idő: 1970. január 1.

            Születési hely: El-Fasher

            Állampolgárság: szudáni

            Útlevélszám: P00182993, kiállítva 2010. július 19-én (érvényessége lejárt 2015. július 18-án)

            Nemzeti személyazonosító szám: 103-0037-6235 (amint az útlevélben szerepel)

            Az ENSZ általi jegyzékbe vétel dátuma: 2006. április 25.

            Egyéb információk: Értesülések szerint 2012. június 7-én elhunyt. Fénykép rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5283783

               A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

         A Szudáni Felszabadítási Hadsereg Adam Yacub Shant parancsnoksága alá tartozó katonái megsértették a tűzszüneti megállapodást, amikor 2005. július 23-án az észak-dárfúri Abu Hamra környékén megtámadták a szudáni kormánynak egy teherautó-konvojt kísérő katonai kontingensét, és megöltek három katonát. A támadást követően a kormány tulajdonát képező katonai fegyvereket és lőszereket tulajdonítottak el. A szakértői bizottság olyan információk birtokában van, melyekből kiderül, hogy a Szudáni Felszabadítási Hadsereg katonái által intézett támadás egyértelműen szervezett módon történt, tehát gondosan kitervelt cselekedet volt. Következésképpen – amint azt a szakértői bizottság is megállapította – észszerűen feltételezhető, hogy Shantnak mint a Szudáni Felszabadítási Hadsereg tényleges parancsnokának az említett területen, tudnia kellett a támadásról, és azt minden bizonnyal ő hagyta jóvá vagy rendelte el. Ezért közvetlen felelősséggel tartozik a támadásért, és kimeríti a jegyzékbe vétel feltételeit.
         4.   MAYU, Jibril Abdulkarim Ibrahim

            Más néven: a) General Gibril Abdul Kareem Barey; b) „Tek”; c) Gabril Abdul Kareem Badri

            Tisztsége: a Nemzeti mozgalom a reformért és a fejlődésért műveleti parancsnoka

            Születési idő: 1967. január 1.

            Születési hely: El-Fasher, Észak-Dárfúr

            Állampolgárság: szudáni születésű

            Címe: Tine, Szudán (lakóhelye Tine, a Csáddal közös határ szudáni oldalán).

            Nemzeti személyazonosító szám: a) 192-3238459-9; b) születés útján szerzett állampolgárságát igazoló okirat száma: 302581

            Az ENSZ általi jegyzékbe vétel dátuma: 2006. április 25.

            Egyéb információk: Fénykép rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz: https://www.interpol.int/en/notice/search/un/5795071

               A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó információ:

         Mayu felelős az Afrikai Uniónak a szudáni Dárfúr térségben tevékenykedő missziója (AMIS) személyzete ellen Dárfúrban 2005 októberében elkövetett emberrablásért. Mayu nyíltan akadályozni próbálja az AMIS tevékenységét megfélemlítés útján, például 2005 novemberében azzal fenyegetett, hogy lelövi az Afrikai Unió (AU) helikoptereit a Jebel Moon területén. E cselekedetei révén Mayu egyértelműen megsértette az 1591. sz. ENSZ BT-határozatot, ugyanis fenyegetést jelent Dárfúr stabilitására, ezért kimeríti azokat a kritériumokat, amelyek alapján az említett ENSZ BT-határozattal létrehozott bizottság felveheti a szankciók hatálya alá tartozó személyek jegyzékébe.”